[Video] Toring verander besoedelde lug in diamanteDie toring (Foto: studioroosegaarde.net) Lugbesoedeling is dalk binnekort iets van die verlede danksy ŉ Nederlandse kunstenaar wat onlangs ŉ “stofsuier vir lugbesoedeling” ontwerp het wat vuil lug opsuig en die koolstof daarvan onttrek om diamante te vervaardig. Daan Roosegaarde se sogenaamde “stofsuier”, ŉ 7 meter hoë toring, is ontwerp as deel van China se Smog Free-projek wat deel is van dié land se volgehoue pogings om China meer omgewingsvriendelik en “groener” te maak. Meer as tien stede in dié land tel onder die 100 mees besoedelde stede ter wêreld. Gwalior, Allahabad, Patna, Raipur, Ludhiana en Delhi in Indië is tans die vyf mees besoedelde stede ter wêreld. Die diamant wat vervaardig word deur die koolstof (Foto: studioroosegaarde.net) Roosegaarde het tydens die jaarvergadering van die Wêreld- Ekonomiese Forum (WEF) verlede maand gesê die idee vir dié ontwerp het onstaan tydens ŉ besoek aan Beijing. “Die een dag kon ek nog die wêreld sien, die motors en die bome en die mense. Maar ŉ dag of wat later was alles toe in ŉ waas van besoedelde lug. Dié prentjie het my hartseer gemaak,” het hy gesê. Roosegaarde se toring is reeds in sommige dele van China opgerig en dié gebiede is tot 70% skoner as gebiede sonder die toring. Roosegaarde het ook gesê die besoedelde lug kan in diamante verander word omdat die besoedelde lug uit minstens 32% koolstof bestaan. Hy het bygevoeg dat die koolstof binne 30 minute onder hoë druk in diamante verander kan word. Die geld wat uit die verkoop van die diamante gemaak word, gaan gebruik word om die projek verdere blootstelling te gee. Bron: Weforum